আমাদের গাড়ি সমতল থেকে আকাশ পানে মেঘেঢাকা পাহাড়ের পথে এঁকেবেঁকে চলেছে সাপের মতো। যদি গাড়ির দু’টি ডানা থাকতো, তাহলে উড়াল দিয়ে মুহূর্তেই পাহাড় চূড়ায় পৌঁছে যেতাম। দশজনের মতো বহন করা যায় এমন সব জিপ চলাচল করে এখানে পাহাড়ি দুর্গমপথ পাড়ি দেয়ার জন্য। আমাদের গন্তব্য দার্জিলিংয়ের সবচেয়ে উঁচু পাহাড়চূড়া টাইগার হিল; যেখান থেকে হিমালয়ের কাঞ্চনজঙ্ঘায় অবাক সূর্যোদয় দেখা যায়। সেই বিস্ময়কর সূর্যোদয় দেখার জন্য ভোর সাড়ে তিনটায় হুড়মুড় করে ঘুম থেকে উঠে চোখ কচলাতে কচলাতে জিপে গিয়ে উঠলাম। গাড়ি চলতে শুরু করলো পাহাড়ি সরু আঁকাবাঁকা পথে। দুই পাশে আকাশছোঁয়া ঝাউগাছের সারি। আমাদের দেশের ইউক্যালিপটাস গাছের সমান হবে একেকটা পাইন গাছ। পাহাড়ের চূড়া থেকে ঢাল বেয়ে একদম নিচ পর্যন্ত সমস্তটাই পাইন গাছের বন। পাশেই আবার দৈত্যের মতো ভয় দেখিয়ে দাঁড়িয়ে আছে একটার পর একটা পাহাড়। চূড়ায় মেঘপুঞ্জের লুকোচুরি খেলা। দূর থেকে মনে হয় নীল আকাশের ডানায় কালচে সবুজের রহস্যময় অরণ্যের মাথায় মেঘের শিশুরা ট্রেন চালাচ্ছে। গাড়ির জানালায় পলকহীন চোখ দিয়ে শুধু দেখছি আর দেখছি অসীম তৃষ্ণায় তুলনাহীন ভালোলাগায় আর অনবরত সুন্দরে ডুবে ডুবে যাচ্ছি। ভাবছি পৃথিবী ভ্রমণ না করলে উপলব্ধি করা সম্ভব নয় মহান রবের মহিমা। সম্ভব নয় জ্ঞানের দুয়ার খোলা এবং অভিজ্ঞতার গোলা ভরা।